Iyo raporo yashyizwe ahagaragara kuri uyu wa Mbere tariki ya 31 Ukwakira, mu gihe habura icyumweru kimwe ngo i Marrakech muri Maroc hateranire inama y'Umuryango w'Abibumbye yiga ku mihindagurikire y'ibihe.
Radiyo mpuzamahanga y'Abafaransa yatangaje ko Umuyobozi wa UNICEF, Anthony Lake yavuze ko "Ihumana ry'ikirere buri mwaka rigira uruhare mu mfu z'abana bagera ku 600.000 bari munsi y'imyaka itanu, bikanashyira mu kaga ejo hazaza ha miliyoni z'abandi bantu."
UNICEF ivuga ko abana bagera kuri miliyoni 300 ku Isi baba ahantu imyuka ihumanya ikirere birenze igipimo mpuzamahanga inshuro zigera kuri esheshatu.
Imibare igaragaza kandi ko abana bahumeka umwuka uhumanye mu buryo bukabije, Aziya y'Amajyepfo ni yo iza ku isonga, n'abagera kuri miliyoni 620, hagakurikiraho Afurika ifite miliyoni 520, Aziya y'Iburasirazuba na Pacifique zifite miliyoni 450.
Mu rwego rwo gukumira ibyo bibazo, UNICEF yahaye ibyifuzo bine abakuru b'ibihugu ku Isi, birimo gukora iyo bwabaga ngo hubahirizwe ikigero fatizo cy'ihumana ry'ikirere, hirindwa gukoresha ingufu zitera iryo humana, ahubwo hagashyirwa imbaraga mu gukoresha ingufu karemano.
Iryo shami rya Loni ryanasabye korohereza abana kubona serivisi z'ubuzima, bagafashwa kubona inkingo mu buryo bwo kubarinda kwibasirwa n'indwara z'ubuhumekero.
UNICEF yanasabye ko ibindi bigira uruhare mu guhumanya ikirere nk'inganda, byajya bishyirwa kure y'amashuri, ibibuga by'imyidagaduro, kandi imyanda ikabungabungwa neza.